སྤྱིར་ཕ་ཡུལ་གཅན་ཚའི་ཡུལ་དུ་མདའ་རྩལ་དར་ཚུལ་གྱི་གླེང་ཕྱོགས་ཐད་འདོད་པ་མི་མཐུན་པ་མང་དུ་སྣང་ལ།དེ་དག་མདོར་དྲིལ་ན་དཔྱད་པ་མི་མཐུན་པ་གསུམ་དུ་བཀར་ཆོག་པར་སྙམ་སྟེ།ལ་ཤས་ཤིག་གིས་གླིང་རྗེ་གེ་སེར་རྒྱལ་བོས་མཐའ་འདུལ་ཡང་འདུལ་གྱི་དམག་འཁྲུག་རྒྱ་བསྐྱེད་པའི་སྐབས་སུ་ཕ་ཡུལ་གཅན་ཚའི་ཡུལ་དུ་མདའ་རྩལ་དར་བར་གླེང་གིན་ཡོད་ལ།དེའི་ལོ་རྒྱུས་ཀྱི་སྒྲུབ་བྱེད་དུ་གཅན་ཚའི་ཉིན་ཕྱོགས་སུ་ཡོད་པའི་གེ་སེར་རྟ་རྗེས་འགོད་ཀྱིན་པ་མཐོང་།ཡང་ཁ་ཤས་ཤིག་གིས་ལྷ་སྲས་འུ་དུམ་བཙན་པོའི་བསྟན་བསྣུབས་ལྕགས་བྱའི་རྗེས་སུ་བཙན་པོ་བཀྲོངས་མཁན་གྱི་ལྷ་ལུང་དཔལ་རྡོར་གྱིས་བཙན་པོ་བཀྲོངས་བྱེད་ཀྱི་མདའ་གཞུ་གཅན་ཚའི་ལོ་རྡོ་རྗེ་བྲག་དུ་སྦས་པ་ནས་བཟུང་གཅན་ཚའི་ཡུལ་དུ་མདའ་རྩལ་དར་བར་བཤད་ཀྱིན་ཡོད་ལ།དེའི་ལོ་རྒྱུས་ཀྱི་སྒྲུབ་བྱེད་དུ་གཅན་ཚའི་ལོ་རྡོ་རྗེ་བྲག་འགོད་ཀྱིན་པ་མཐོང་།ཡང་འགའ་ཤས་ཤིག་གིས་བོད་བཙན་པོའི་རྒྱལ་རབས་ཀྱི་སྐབས་སུ་གཅན་ཚའི་ཡུལ་དུ་མདའ་རྩེད་དར་བར་གླེང་བཞིན་འདུགདེ་ན་ང་རང་ཉིད་ཀྱི་བླུན་པོའི་བློས་དཔྱད་པ་རེ་གཏོང་ཁུལ་བྱས་ན།བཤད་ཚུལ་ཕྱི་མ་སྟེ་བོད་བཙན་པོའི་རྒྱལ་རབས་ཀྱི་སྐབས་སུ་གཅན་ཚའི་ཡུལ་དུ་མདའ་རྩེད་དར་བར་གླེང་བའི་བཤད་ཚུལ་འདི་དག་པར་མཐོང་།རྒྱུ་མཚན་ཅིའི་ཕྱིར་ཞེས་ན་བོད་བཙན་པོའི་རྒྱལ་རབས་ཀྱི་སྐབས་སུ་བོད་འདི་ཆབ་སྲིད་དང་དམག་དོན།དཔལ་འབྱོར་དང་རྒྱལ་ཁོངས་སོགས་ཕྱོགས་གང་གི་ཆ་ནས་ཀྱང་སྐབས་དེའི་ཉེ་མཚེས་རྒྱལ་ཁབ་དག་དང་འགྲན་ཕོད་པའི་དཔའ་སྤོབས་མངའ་ཞིང་།དེའི་མཁར་ཁོ་ཚོའི་ཤེས་རབ་ཆེན་པོའི་རྩལ་དང་སྙིང་སྟོབས་ཆེན་པོའི་དཔའ་ལ་བརྟེན་ནས་ཉེ་མཚེས་རྒྱལ་ཁབ་དག་དང་འགྲན་པའི་ཟླ་དང་གཉེན་གྱི་བསྐལ་དུ་གྱུར་བ་དེ་རེད།དེའི་སྟབས་ཀྱིས་སྐབས་དེའི་བོད་འདི་ལའང་བོད་དམག་དོན་གོང་མའི་རྒྱལ་ཁབ་ཅེས་པའི་མཚན་སྙན་གྱི་བ་དན་སྲིད་གསུམ་ས་ནས་གཡོས་མྱོང་བ་ཚང་མའི་དར་ལུང་རྣ་བའི་གོ་ཚོད་དུ་གདའ།རྒྱུ་མཚན་དེ་ལ་བརྟེན་ནས་སྐབས་དེའི་དམག་དོན་ལམ་ལུགས་ལའང་སྐྱ་དམག་དང་རྐང་དམགམདའ་མཚོན་རུ་ཁག་དང་མདུང་མཚོན་རུ་ཁག་སོགས་ཀྱི་དམག་གི་སྒྲིག་གཞི་ཞིབ་ཚགས་ཤིག་ཡོད་པ་རེད།དེ་ལྟ་ན་སྤྱིར་སྐབས་དེའི་མདོ་སྨད་ས་ཆ་འདི་ས་མཚམས་སུ་ཁེལ་ཡོད་ལ།དེའི་ནང་ནས་ཀྱང་ད་ལྟའི་གྲོ་ཚང་ས་ཆ་དང་གཅན་ཚ་ཉིན་སྲིབ་གཉིས་ནི་མཐའ་མཚམས་ཀྱི་གནད་འགག་ས་ཆར་གཏོགས་པས་ན་མདའ་མཚོན་རུ་ཁག་གི་གྲས་སུ་ཡོད་པ་རེད།དེ་ལྟ་ན་གཅན་ཚའི་ཡུལ་དུ་དེ་ཆེ་བའི་མདའ་རྩེད་འདིའང་བོད་བཙན་པོའི་རྒྱལ་རབས་སྐབས་སུ་དར་བ་ཤིན་ཏུ་མངོན་གསལ་རེད།འདིར་གསལ་བཤད་བྱེད་རྒྱུ་ཞིག་ལ་ད་ལྟའི་གཅན་ཚ་ནི་བཅིངས་གྲོལ་བྱས་རྗེས་ཚུན་ཆད་ཀྱི་གཅན་ཚའམ་ད་ལྟའི་གཅན་ཚ་སྲིབ་ཕྱོགས་ཁོ་ནར་མ་གཏོགས་གོ་གིན་མེད་པ་རེད།ཉིན་གྱི་ཕྱོགས་ད་ལྟའི་དཔའ་ལུང་རྫོང་ཡིན།ད་ནི་ཤེས་འདོད་ཀྱི་བློས་ཀུན་ནས་ཕྱུག་པའི་སློབ་གྲོགས་རྣམ་པའི་སྙན་ལམ་དུ་གཅན་ཙའི་མདའ་རྩེད་འདི་ཆེས་ཐོག་མར་ངོ་སྤྲོད་ཞིག་བྱེད་པ་ལ།